b'\n_START_ARTICLE_\nKomet Herschel-Rigollet\n_START_SECTION_\nOdkritje\n_START_PARAGRAPH_\nKomet je odkrila 21. decembra 1788 v Nem\xc4\x8diji rojena angle\xc5\xa1ka astronomka Caroline Lucretia Herschel (1750 \xe2\x80\x93 1848) (sestra astronoma Williama Herschla (1738 \xe2\x80\x93 1822))\n_START_SECTION_\nPojav kometa leta 1789\n_START_PARAGRAPH_\nKomet je prva opazovala 21. decembra leta 1788. V isti no\xc4\x8di ga je opazoval tudi njen brat William Herschel. Opisal ga je kot svetlo meglico veliko pribli\xc5\xbeno 5 do 6\xe2\x80\xb2 (kotnih minut), vendar ve\xc4\x8djo od planetarne meglice M57. V decembru in januarju je komet opazoval tudi angle\xc5\xa1ki kraljevi astronom Nevil Maskelyne (1732 \xe2\x80\x93 1811) na Kraljevem observatoriju Greenwich. V Parizu ga je opazoval francoski astronom Charles Messier (1730 \xe2\x80\x93 1817) na Observatoriju Pariz. Maskelyne je bil zadnji opazovalec, ki je opazoval ta komet. V letu 1789 je francoski astronom Pierre-Fran\xc3\xa7ois-Andr\xc3\xa9 M\xc3\xa9chain (1744 \xe2\x80\x93 1804) izra\xc4\x8dunal mo\xc5\xbeno tirnico kometa. Leta 1922 jo je dolo\xc4\x8dala tudi Margaretta Palmer, ki pa je ocenjevala, da se komet giblje po elipti\xc4\x8dni tirnici z obhodno dobo okoli 1066 let.\n_START_SECTION_\nPojav kometa leta 1939\n_START_PARAGRAPH_\nKomet je ponovno odkril Roger Rigollet 7. junija 1939. Opisal ga je kot prosojno telo z magnitudo 8,0. Pojav kometa sta potrdila Alfonso Fresa na Observatoriju Torino in ameri\xc5\xa1ko belgijski astronom George Van Biesbroeck (1880 \xe2\x80\x93 1974) na Observatoriju Yerkes. Komet je po\xc4\x8dasi izgubljal na svetlosti, zadnje fotografije so uspeli narediti 16. januarja 1940._NEWLINE_Na osnovi pojava kometa v letu 1939 so naredili ponovne izra\xc4\x8dune tirnice Jens P. M\xc3\xb6ller, Katherine P.Kaster in Thomas Bartlett. Kot datum perihelija so dolo\xc4\x8dili 9. avgust 1939. Leland E. Cunningham na Observatoriju Harvardovega kolid\xc5\xbea je predvidel, da je to komet, ki ga je videl Herschel leta 1788. Kon\xc4\x8dni izra\xc4\x8dun tirnice je opravil Brian G. Marsden leta 1974. Uporabil je 75 leg kometa v letu 1788 in v letih 1939 in 1940 ter upo\xc5\xa1teval \xc5\xa1e te\xc5\xbenostni vpliv planetov._NEWLINE_Komet Herschel-Rigollet je bil najbli\xc5\xbee Zemlji 4. novembra 1788 (0,80 a.e.) in 30. julija 1939 (0,82 a.e.).'